wickkiey/tamil-wikipedia-chunked huggingface dataset:
# மெல்லுடலியின் கண்

## உடற்கூறியல்

வயிற்றுக்காலிகள் மற்றும் தலைக்காலிகளில் தலைப்பகுதியில் ஓரிணை கண்கள் உள்ளன (சில நேரங்களில் வால்களில்). ஆனால் பல மெல்லுடலிகளில் கண்களைக் கண்டுபிடிக்கத் தெளிவான தலை பகுதிகள் இல்லை. இதன் விளைவாக, பல மெல்லுடலிகள் அவற்றின் ஓட்டின் விளிம்பில் இருப்பது போன்ற சாத்தியமில்லாத இடங்களில் ஏராளமான கண்கள் உள்ளன. கைட்டன் ஓட்டின் மேற்பரப்பில் சிறிய கண்கள் பரவிக் காணப்படுகின்றன. இவை ஒரு வலையமைப்பாக இணைக்கப்பட்டு ஒன்றாகச் செயல்படக்கூடும். பல வயிற்றுக்காலிகளில் கண்கள் காம்புகளில் உள்ளதால் ஆபத்து நேரங்களில் கண்களைத் தண்டுக்குள் திரும்பப் பெறலாம்.
# பிரான்சுவா குரோ

**பிரான்சுவா குரோ** (*François Gros*, திசம்பர் 17, 1933 - ஏப்ரல் 25, 2021) பிரான்சியத் தமிழாய்வாளரும், மொழியியலாளரும் ஆவார். இவர் 1977 முதல் 1989 வரை பிரான்சியக் கீழைத்திசை ஆய்வுக் கல்விக்கூடத்தின் இயக்குநராகப் பணியாற்றினார். 1960 இல் இருந்து தமிழ் இலக்கியம், இலக்கணம், மொழி பற்றிய ஆய்வுகளில் ஈடுபட்டுவந்த இவர் பாரிசுப் பல்கலைக்கழகத்தின் உயர் ஆய்வு நிறுவனத்தில் (Ecole Pratique Des Hautes Etudes) தென்னிந்திய வரலாறும் மொழியியலுக்குமான துறையில் பேராசிரியராகப் பணியாற்றி ஓய்வுபெற்றவர். பிரெஞ்சு, ஆங்கிலம், கிரேக்கம், இலத்தீன், சமற்கிருதம், தமிழ், மலையாளம் உள்ளிட்ட பல மொழிகளை அறிந்தவர். 2008-2009 ஆம் ஆண்டு, இந்திய ஒன்றிய அரசு இவருக்கு, குறள் பீடம் விருது அளித்தது.
# பிரான்சுவா குரோ

## வாழ்க்கைக் குறிப்பு

பிரான்சுவா குரோ பிரான்சின் லியோன் நகரில் 1933 இல் பிறந்தார். லியோன் பல்கலைக்கழகத்தில் இலக்கியம் படித்து, 1957 இல் பட்டம் பெற்றார். அதன் பின்னர் அவர் இந்தியவியலில் தனது ஆர்வத்தைத் திருப்பினார். பாரிசில் உள்ள இனால்கோ நிறுவனத்தில் தமிழ் கற்றார். பரிபாடல் பற்றிய தனது ஆய்வை பேராசிரியர் சான் பில்லியோசாட் என்பவரின் கீழ் சமர்ப்பித்து முனைவர் பட்டம் பெற்றார். பரிபாடலைப் பிரெஞ்சு மொழியில் மொழிபெயர்த்து 1968 இல் வெளியிட்டார்.  
1963 இல் இந்தியாவின் பாண்டிச்சேரியில் உள்ள பிரான்சிய ஆய்வு நிறுவனத்தில் ஆய்வு மாணவராக இணைந்தார். 1967 முதல் 1977 வரை முதல் உறுப்பினராக இருந்த பிரான்சுவா குரோ, 1977 சூலை 1 முதல் 1989 நவம்பர் 20 வரை பிரான்சியக் கீழைத்திசை ஆய்வுக் கல்விக்கூடத்தின் (EFEO) இயக்குநராகவும் இருந்துள்ளார். செவ்வியல் மற்றும் நவீன தமிழ் இலக்கியங்கள் குறித்த பல படைப்புகளை பிரான்சுவா குரோ எழுதியுள்ளார்.  
பிரான்சுவா குரோ 1979 ஆம் ஆண்டு முதல் சென்னையில் உள்ள தமிழ் ஆய்வுகளுக்கான பன்னாட்டு நிறுவனத்தின் ஆளுநர் குழுவில் இந்தியர் அல்லாத ஒரே ஒரு உறுப்பினராக இருந்துள்ளார். 1989 முதல் உலகத் தமிழாராய்ச்சி நிறுவனத்தின் துணைத் தலைவராகவும் இருந்து செயல்பட்டார். உலகத் தமிழ் மாநாடுகள் அனைத்திலும் கலந்துகொண்டு கட்டுரைகள் படித்தார்.  
பாரிசில் இவரிடம் பல மாணவர்கள் தமிழ் கற்றனர். நோர்வே உள்ளிட்ட பிறநாட்டுப் பல்கலைக்கழகங்களில் வருகைதரு பேராசிரியராகப் பணிபுரிந்தார்.
# பிரான்சுவா குரோ

## ஆக்கங்கள்

- திருக்குறளின் காமத்துப்பால் பகுதியைக் பிரெஞ்சு மொழியில் மொழிபெயர்த்து 1993 இல் வெளியிட்டார்.
- காரைக்கால் அம்மையார் இயற்றிய பாடல்களை பிரெஞ்சில் மொழிபெயர்த்தார்.
- தி. வே. கோபாலையருடன் இணைந்து பண்முறையில் அமைந்த தேவாரப் பதிப்பை வெளியிட்டுள்ளார்.
- *Le Paripātal*, introduction, traduction et notes par François Gros, Publications de l'Institut français d'Indologie, , Pondichéry, 1968 (prix Saintour en 1969).
- Tiruvalluvar, *Le Livre de l'Amour*, traduit et annoté par François Gros, Connaissance de l'Orient, Collection UNESCO d'œuvres représentatives, Gallimard, Paris, 1992.
- *L’arbre Nâgalinga*, nouvelles choisies et traduites du tamoul par François Gros et M. Kannan, avant propos et postface de François Gros, Éditions de l'Aube, La Tour d'Aigues, 2002.
- Sampath *et alii*, *Le sage se rend au zoo*, nouvelles choisies et traduites du tamoul par François Gros et M. Kannan, postface de François Gros, Éditions de l'Aube, La Tour d'Aigues, 2002.
- Vêlarâmamûrti *et alii*, *Les 21 chevreaux d'Iralappa Câmi*, nouvelles choisies et traduites du tamoul par François Gros et M. Kannan, postface de François Gros, Éditions de l'Aube, La Tour d'Aigues, 2002.
- (fr) G. Nagarajan, *Le vagabond et son ombre*, romans et récits tamouls présentés et traduits par François Gros avec le concours d'Elisabeth Séthupathy, introduction par M., Kannan, Institut Français de Pondichéry, Regards sur l'Asie du Sud/South Asian Perspectives-2, 2013
- (fr) C.S. Chellappa, *Vâdivâçal, Des taureaux et des hommes en pays tamoul*, traduit du tamoul et présenté par François Gros, Regards sur l'Asie du Sud/ South Asian Perspectives - 3, Institut Français de Pondichéry, 2014.
- François Gros, *Deep Rivers, Selected writings on Tamil Literature*, traduction par by M.P. Boseman, édité par M.Kannan, Jennifer Clare, Institut Français de Pondichéry, Publications Hors Série 10, Tamil Chair, Department of South and Southeast Asian Studies, University of California at Berkeley, 2009.
# கோட்டத்தற

**கோட்டத்தற** (*Kottathara*) அல்லது வென்னியோடு என்பது இந்தியாவின் கேரள மாநிலத்தில் வயநாடு மாவட்டத்திலுள்ள கிராம ஊராட்சி ஆகும்.
# கோட்டத்தற

## இடம்

கொட்டதாரா கல்பற்றா - மானந்தவாடி பாதையில் கம்பலக்காடு நகரத்திற்கு அருகில் அமைந்துள்ளது. வென்னியோடு என்பது ஒரு சிறிய நகரியம் ஆகும். இது கம்பலக்காடு மற்றும் பதின்ஹரதாரா இடையேயான இணைப்பு சாலையில் அமைந்துள்ளது. வென்னியோடு சந்திப்பிலிருந்து அருகில் வலால் என்னும் கிராமம் உள்ளது.
# கோட்டத்தற

## நிர்வாகம்

கோட்டத்தற ஒரு சிறிய நகரம் என்றாலும், அதன் சொந்த நிர்வாக அமைப்பான கிராம ஊராட்சியாகவும் உள்ளது. இந்த கோட்டத்தற நகரம் கேரளத்தின் வென்னியோடு நகரில் பஞ்சாயத்தின் தலைமையகம் அமைந்துள்ளது. இதன் கிராம அதிகாரி திரு ஜெமினி குமார் என்பவர் இருக்கிறார்.
# கோட்டத்தற

## வென்னியோட் சந்தி

கோட்டத்தற கிராமத்தின் தலைமையகம் வென்னியோடு சந்திப்பு. இந்த கிராம மையத்தில் ஒரு சில தேநீர் கடைகளும், பள்ளிகளும், கோயில்களும் உள்ளன. **பரதேவதைக் காவு** என்று அழைக்கப்படும் புனித தோப்பு நன்கு பராமரிக்கப்பட்டு பல பார்வையாளர்களை ஈர்க்கிறது. இது பல வெள்ளை வண்ணம் பூசப்பட்ட புனித கற்களால் ஆன இந்தத் தோப்பில் ஒரு சிறிய விஷ்ணு கோயில் இணைக்கப்பட்டுள்ளது. மேலும் இங்கு ஒரு சமணக் கோவிலும் உள்ளது.
# கோட்டத்தற

## போக்குவரத்து

கோட்டத்தறவை மானந்தவாடி அல்லது கல்பற்றாவிலிருந்து அணுகலாம். பெரிய காட் சாலை மானந்தவாடியை கண்ணூர் மற்றும் தலசேரியுடன் இணைக்கிறது. தமரசேரி மலைப்பாதை கோழிகோட்டை கல்பற்றாவுடன் இணைக்கிறது. குட்டியாடி மலைப்பாதை வட்டக்கரையை கல்பற்றா மற்றும் மானந்தவாடியுடன் இணைக்கிறது. பாலாச்சுரம் மலைப்பாதை கண்ணூர் மற்றும் இரிட்டியை மானந்தவாடியுடன் இணைக்கிறது. நீலம்பூரிலிருந்து ஊட்டி செல்லும் சாலையும் வயநாட்டுடன் மேப்பாடி கிராமம் வழியாக இணைக்கப்பட்டுள்ளது.  
அருகிலுள்ள தொடருந்து நிலையம் கோழிக்கோடு பன்னாட்டு வானூர்தி நிலையம் -120 கி.மீ தொலைவிலும், பெங்களூர், கெம்பெகவுடா பன்னாட்டு வானூர்தி நிலையம் -290 கி.மீ தொலைவிலும், கண்ணூர் பன்னாட்டு வானூர்தி நிலையம், 58 கி.மீ. தொலைவிலும் அமைந்துள்ளது.
# கிடங்கூர் சுப்ரமணிய சுவாமி கோயில்

**கிடங்கூர் சுப்பிரமணிய சுவாமி கோயில்** (Kidangoor Subramanya Temple) என்பது இந்திய மாநிலமான கேரளவின் கோட்டயம் மாவட்டத்தில் அயர்குன்னம் அருகே கிடங்கூரில் அமைந்துள்ள ஒரு பழங்கால இந்து கோயிலாகும். இது கேரளாவின் புகழ்பெற்ற சுப்பிரமண்யர்கோயில்களில் ஒன்றாகும். இது குறைந்தது 1500 ஆண்டுகள் பழமையானது என்று மதிப்பிடப்பட்டுள்ளது.
# கிடங்கூர் சுப்ரமணிய சுவாமி கோயில்

## தெய்வம்

'திரிகிடங்கூரப்பன்' என்ற பெயரில் சுப்பிரமணியக் கடவுள் இங்கு இருக்கிறார். கிடங்கூருக்கு 'பரிகாபுரம்' என்ற மாற்றுப் பெயரும் இருப்பதால் கடவுள் 'பரிகாபுரேசன்' என்றும் அழைக்கப்படுகிறார்.
# கிடங்கூர் சுப்ரமணிய சுவாமி கோயில்

## புனைவு

கிடங்கூர், 64 நம்பூதிரி கிராமங்களில் ஒன்றாகும். இது வடக்கும்கூர் மற்றும் தெக்கும்கூர் இராச்சியங்களின் எல்லையில் இருந்தது. புராணக்கதை என்னவென்றால், சுப்ரமண்யரின் சிலை கௌன முனிவரின் கமண்டத்திலிலிருந்து தண்ணீர் வெளியேறியபோது வெளியே வந்தது. தண்ணீருடன் சேர்ந்து கொண்டு சிலையும் கிடங்கூரில் உள்ள விஷ்ணு சன்னதியை அடைந்தது.
# கிடங்கூர் சுப்ரமணிய சுவாமி கோயில்

## துணைக் கோயில் தெய்வங்கள்

- **பகவதி** : ( புவனேசுவரி) தெய்வம் தெற்கு நோக்கி அமைந்துள்ளது. தெய்வத்திற்கு புஷ்பாஞ்சலி, இரக்த புஷ்பாஞ்சலி, குருதி பூசை, வர நைவேத்தியம், கடும்பாயசம், வெல்ல நைவேத்தியம் ஆகியவை தேவிக்கு முக்கிய பிரசாதங்களாகும்.
- **சாஸ்தா** : இங்குள்ளா சாஸ்தா சன்னதி தென்மேற்கு மூலையில் வைக்கப்பட்டுள்ளது. தெய்வத்திற்கு புஷ்பாஞ்சலி, நெய்விளக்கு, நீரா
- **விஷ்ணு**: இங்கு விஷ்ணுவுக்கும் முக்கியத்துவம் உண்டு. தெய்வம் இங்கு 'வடக்கும்தேவர்' என்ற பெயரில் அழைக்கப்படுகிறாது. இந்த ஆலயம் சுப்பிரமணியரின் கருவறைக்கு வடக்கே வைக்கப்பட்டுள்ளது. இது சுப்பிரமண்யர் கோயிலை விட பழமையானது என்று நம்பப்படுகிறது.
- **கணபதி** : இந்து மதத்தில் முதலில் வணங்கப்படும் கடவுளான பிள்ளையாருக்கு ஒரு ஆலயம் கோயிலின் தென்மேற்கு பக்கத்தில் ஒரு தனி கோவிலில் கிழக்கு நோக்கி அமைந்துள்ளது. இந்த கோயில் கிடங்கூர் கோயிலின் துணைக் கோயிலாகும். இது, மிக சமீபத்தில் 1995இல் கட்டப்பட்டது.
# கிடங்கூர் சுப்ரமணிய சுவாமி கோயில்

## பண்டிகைகள்

இந்த கோயில் அதன் வருடாந்திர திருவிழாவை மலையாள மாதமான கும்பத்தில் (அதாவது பிப்ரவரி / மார்ச்) 10 நாட்கள் நீடிக்கும். கேரளாவின் பல கோயில்களைப் போலவே, கார்த்திகை நாளில் கொடியேற்றத்துடன் விழாத் தொடங்குகின்றன. மீனச்சிலாற்றங்கரையில் உள்ள செம்பிலாவு பூங்குன்னத்து மகாதேவர் கோவிலில் ஆராட்டு (புனித குளியல்) நடைபெறுகிறது. இந்த கோவிலில் தலைமை தாங்கும் சிவன் திரிகிடங்கூரப்பனின் தந்தையாக கருதப்படுகிறார். மகர மாதத்தில் தைப்பூசம், 'கந்த சஷ்டி' ஆகியவை மற்ற முக்கியமான பண்டிகைகளாக கொண்டாடப்படுகின்றன.அம்மாவாசைக்கு அடுத்த ஆறாவது நாளில் புனித சஷ்டிவிரதத்தை செய்ய பல்வேறு பகுதிகளைச் சேர்ந்த யாத்ரீகர்கள் இங்கு வருகிறார்கள்.
# கிடங்கூர் சுப்ரமணிய சுவாமி கோயில்

## காணிக்கை

உதசவபலி, துலாபரம், காவடி, சுட்டு விளக்கு, உதய அஸ்தமன பூஜை, முழுகாப்பு, பஞ்சாமிர்த அபிசேகம், பந்தீராழி, கதம்ப பாயசம் ஆகியவை இங்கே வழங்கப்படும் முக்கியமான பிரசாதங்களாகும்.
# திக்கல் வௌவால்

**திக்கல் வௌவால்** (*Tickell's bat*)(*கெசுபெரோப்டென்சு திக்கெல்லி*) என்பது வெசுபர் வகை வௌவால் இனமாகு. இது வங்களாதேசம், பூட்டான், கம்போடியா, சீனா, இந்தியா, மியான்மர், நேபாளம், இலங்கை மற்றும் தாய்லாந்து உள்ளிட்ட நாடுகளில் காணப்படுகிறது.
# திக்கல் வௌவால்

## விளக்கம்

இதனுடைய நீளம் தலை மற்றும் உடல் ஆகும். முன்கை நீளமுடையது.  
ஆண் வெளவாலினைவிட பெண் வௌவால் பெரியவை. பொதுவாக இவற்றின் நிறம் சாம்பல் மஞ்சள் நிறத்திலிருந்து பிரகாசமான தங்கப் பழுப்பு வரை மாறுபடும். அடிப்பகுதியில் சாம்பல் நிறம் குறைவாகக் காணப்படும். மென்மையான உரோமங்கள் அடர்த்தியாகக் காணப்படும். கை, கால்களின் விரல்கள் இளஞ்சிவப்பு நிறமாகவும், அவற்றுக்கிடையேயான சவ்வு கருப்பு நிறமாகவும் இருக்கும். இடை-தொடை சவ்வு இளஞ்சிவப்பு நிறமானது. வெளிப்புற விளிம்பை நோக்கி கருப்பு நிறமாக மாறுகிறது. முகவாய் பரந்து மற்றும் வீங்கியிருக்கும். நகங்கள் கருப்பு நிரத்திலானது. இறக்கைகள் மிதமான பரப்பினை உடையன: , மற்றும் அகலமானது. வாலின் நுனியில் சவ்வு இணைக்கப்பட்டுள்ளது.
# மடக்கை முற்றொருமைகள் பட்டியல்

கணிதத்தில் கணக்கீடுகளுக்குப் பயன்படும் **மடக்கை முற்றொருமைகள் பட்டியல்** (*List of logarithmic identities*) இக்கட்டுரையில் தரப்படுகிறது.
# மடக்கை முற்றொருமைகள் பட்டியல்

## எளிய முற்றொருமைகள்

- *b* ≠ 0 எனில், <math> b^0 = 1 \Rightarrow </math> <math>\log_b(1) = 0 </math>
- <math> b^1 = b\Rightarrow </math> <math>\log_b(b) = 1 </math>
# மடக்கை முற்றொருமைகள் பட்டியல்

## அடுக்குக்குறிகளை நீக்கல்

கூட்டலும் கழித்தலும் மற்றும் பெருக்கலும் வகுத்தலும் ஒன்றுக்கொன்று எதிர்ச்செயல்களாக அமைவதுபோல ஒரே அடிமானமுடைய மடக்கையும் அடுக்குக்குறிகளும் எதிர்ச்செயல்களாக அமையும்.
:<math>b^{\log_b(x)} = x\text{ because }\mbox{antilog}_b(\log_b(x)) = x</math>
:<math>\log_b(b^x) = x\text{ because }\log_b(\mbox{antilog}_b(x)) = x</math>  
இவ்விரு முடிவுகளும் <math>b^c = x \iff \log_b(x) = c</math> என்ற மடக்கை வரையறையிலிருந்து பெறப்படுகின்றன.  
விளக்கம்:  
- இடப்புறச் சமன்பாடான <math>b^c = x</math> இல் வலப்பக்க சமன்பாட்டிலிருந்து கிடைக்கும் இன் மதிப்பைப் பதிலிட
:  
- வலப்பக்கச் சமன்பாடான <math> \log_b(x) = c</math> இல் இடப்புறச் சமன்பாடுதரும் இன் மதிப்பைப் பதிலிட
:.
க்குப் பதில் ஐப் பதிலிட
:
# மடக்கை முற்றொருமைகள் பட்டியல்

## எளிய செயல்களைப் பயன்படுத்திப்பெறும் முற்றொருமைகள்

கணக்கீடுகளை எளிமைப்படுத்த மடக்கைகள் பயன்படுகின்றன. இரு எண்களின் பெருக்கலை அவற்றின் மடக்கைகளைக் கூட்டுவதன் மூலம் எளிமையாக்கலாம். இதற்கு பயன்படும் மடக்கைகளின் பண்புகள் கீழே தரப்பட்டுள்ளன.
# மடக்கை முற்றொருமைகள் பட்டியல்

## எளிய செயல்களைப் பயன்படுத்திப்பெறும் முற்றொருமைகள்

### பெருக்கல் முற்றொருமை

இரு எண்களின் பெருக்கத்துக்கான மடக்கை அவ்வெண்களின் தனித்தனி மடக்கைப் பெறுமானங்களின் கூட்டுத்தொகைக்குச் சமனாகும்:
:<cite id=labelLogarithmProducts><math> \log_b(x y) = \log_b x + \log_b y. \,</math></cite>
# மடக்கை முற்றொருமைகள் பட்டியல்

## எளிய செயல்களைப் பயன்படுத்திப்பெறும் முற்றொருமைகள்

### வகுத்தல் முற்றொருமை

இரு எண்களின் விகிதங்களுக்கான (வகுத்தலுக்கான) மடக்கை அவ்வெண்களின் தனித்தனி மடக்கைப் பெறுமானங்களின் வித்தியாசத்திற்குச் சமனாகும்:
:<math>\log_b \!\(\frac x y \) = \log_b x - \log_b y. \,</math>
# மடக்கை முற்றொருமைகள் பட்டியல்

## எளிய செயல்களைப் பயன்படுத்திப்பெறும் முற்றொருமைகள்

### அடுக்கு காணல் முற்றொருமை

ஒரு எண்ணின் *p* அடுக்கின் மடக்கைப் பெறுமதி அவ்வெண்ணின் மடக்கைப் பெறுமதியை *p* தடவைகள் பெருக்குவதற்குச் சமன்:
:<cite id=labelLogarithmPowers><math>\log_b(x^p) = p \log_b x. \,</math></cite>  
ஒரு எண்ணின் *p* மூலத்தின் மடக்கைப் பெறுமதி அவ்வெண்ணின் மடக்கைப் பெறுமதியை *p* யினால் வகுப்பதற்குச் சமன் :
:<math>\log_b(\sqrt[p]x\,) = \frac {\log_b x}p. \, </math>
# மடக்கை முற்றொருமைகள் பட்டியல்

## அடிமானங்களை மாற்றுதல்

log<sub>*b*</sub>(*x*) எனும் *x* , *b* உடன் தொடர்புடைய மடக்கையை எழுமாற்றான அடிமானமான *k* க்கு மாற்றுவதாயின்:
: <cite id=labelLogarithmBaseChange><math> \log_b{x} = \frac{\log_k{x}}{\log_k{b}}.\, </math></cite>
இவ்வாறே கணிப்பான்களில் அடிமானம் 10, கணித மாறிலி e என்பவற்றுக்கு மாற்றப்படுகிறது.:
:<math> \log_b x = \frac{\log_{10} x}{\log_{10} b} = \frac{\log_{e} x}{\log_{e} b}. \,</math>
அதாவது தரப்பட்ட எண் *x* மற்றும் அதன் மடக்கை log<sub>*b*</sub>(*x*) தெரிந்த அடிமானம் b க்கு பின்வருமாறு தரப்படும்:
: <math> b = x^\frac{1}{\log_b(x)}.</math>
# மடக்கை முற்றொருமைகள் பட்டியல்

## அடிமானங்களை மாற்றுதல்

### கூட்டல்/கழித்தல் முற்றொருமைகள்

:
| <math>\log_b (a-c) = \log_b a + \log_b \(1 - \frac{c}{a}\)</math> | because | <math>\(a - c \) = a \times \(1 - \frac{c}{a} \)</math> | } |
| --- | --- | --- | --- |
:
பூச்சியத்தின் மடக்கை வரையறுக்கப்படாததால் <math>a = c</math> எனும்போது கழித்தல் முற்றொருமையை வரையறுக்க முடியாது.  
பொதுவாக:
:<math>\log _b \sum\limits_{i=0}^N a_i = \log_b a_0 + \log_b \( 1+\sum\limits_{i=1}^N \frac{a_i}{a_0} \) = \log _b a_0 + \log_b \( 1+\sum\limits_{i=1}^N b^{\( \log_b a_i - \log _b a_0 \)} \)</math>
# மடக்கை முற்றொருமைகள் பட்டியல்

## அடிமானங்களை மாற்றுதல்

### அடுக்குக்குறிகள்

:<math> x^{\frac{\log(\log(x))}{\log(x)}} = \log(x)</math>
அல்லது பொதுவாக:
:<math> x^{\frac{\log(a)}{\log(x)}} = a</math>
# மடக்கை முற்றொருமைகள் பட்டியல்

## அடிமானங்களை மாற்றுதல்

### பிற முற்றொருமைகள்

:<math> \frac{1}{\frac{1}{\log_x(a)}+\frac{1}{\log_y(a)}} = \log_{xy}(a)</math>
:<math> \frac{1}{\frac{1}{\log_x(a)}-\frac{1}{\log_y(a)}} = \log_{\frac{x}{y}}(a)</math>
# மடக்கை முற்றொருமைகள் பட்டியல்

## சமனின்மைகள்

மடக்கை சமனின்மைகள்
:<math>\frac{x}{1+x} \leq \ln(1+x)
\leq \frac{x(6+x)}{6+4x}
\leq x \mbox{ for all } -1 < x</math>
:<math>\begin{align}
\frac{2x}{2+x}&\leq3-\sqrt{\frac{27}{3+2x}}\leq\frac{x}{\sqrt{1+x+x^2/12}}
\\&\leq \ln(1+x)\leq \frac{x}{\sqrt{1+x}}\leq \frac{x}{2}\frac{2+x}{1+x}
\\&\mbox{ for } 0 \le x \mbox{, reverse for } -1 < x \le 0
\end{align}</math>  
<math>x=0</math> மதிப்புக்கு அருகில் இச்சமனின்மைகள் துல்லியமானவையாக இருக்கும். பெரிய மதிப்புகளுக்குத் துல்லியமாக இருக்காது.
# மடக்கை முற்றொருமைகள் பட்டியல்

## நுண்கணித முற்றொருமைகள்

### சார்புகள்

:<math>\lim_{x\to 0^+}\log_a(x)=-\infty\quad \mbox{if } a > 1</math>  
:<math>\lim_{x\to 0^+}\log_a(x)=\infty\quad \mbox{if } 0 < a < 1</math>  
:<math>\lim_{x\to\infty}\log_a(x)=\infty\quad \mbox{if } a > 1</math>  
:<math>\lim_{x\to\infty}\log_a(x)=-\infty\quad \mbox{if } 0 < a < 1</math>  
:<math>\lim_{x\to 0^+}x^b\log_a(x)=0\quad \mbox{if } b > 0</math>  
:<math>\lim_{x\to\infty}\frac{\log_a(x)}{x^b}=0\quad \mbox{if } b > 0</math>
# மடக்கை முற்றொருமைகள் பட்டியல்

## நுண்கணித முற்றொருமைகள்

### மடக்கை சார்புகளின் வகைக்கெழுக்கள்

:<math>{d \over dx} \ln x = {1 \over x },</math>
:<math>{d \over dx} \log_b x = {1 \over x \ln b},</math>
இதில் <math>x > 0</math>, <math>b > 0</math>, <math>b \ne 1</math>.
# மடக்கை முற்றொருமைகள் பட்டியல்

## நுண்கணித முற்றொருமைகள்

### மடக்கையின் தொகையீடு

:<math>\ln x = \int_1^x \frac {1}{t} dt </math>
# மடக்கை முற்றொருமைகள் பட்டியல்

## நுண்கணித முற்றொருமைகள்

### மடக்கை சார்புகளின் தொகையீடுகள்

:<math>\int \log_a x \, dx = x(\log_a x - \log_a e) + C</math>
:<math>x^{\ [n \]} = x^{n}(\log(x) - H_n)</math>
இதில் <math>H_n</math> என்பது *n*<sup>th</sup> இசை எண்:
:<math>x^{\ [ 0 \ ]} = \log x</math>
:<math>x^{\ [ 1 \ ]} = x \log(x) - x</math>
:<math>x^{\ [ 2 \ ]} = x^2 \log(x) - \begin{matrix} \frac{3}{2} \end{matrix}x^2</math>
:<math>x^{\ [ 3 \ ]} = x^3 \log(x) - \begin{matrix} \frac{11}{6} \end{matrix}x^3</math>
எனில்:
:<math>\frac{d}{dx}\, x^{\[ n \]} = nx^{\[ n-1 \]}</math>
:<math>\int x^{\[ n \]}\,dx = \frac{x^{\ [ n+1 \ ]}}{n+1} + C</math>
# எரிக் பிரான்சிசு வைசாசு

**எரிக் பிரான்சிசு வைசாசு** (*Eric F. Wieschaus*)(ஜூன் 8, 1947இல் இந்தியானாவின் சவுத் பெண்டில் பிறந்தார்) என்பார் அமெரிக்கப் பரிணாம வளர்ச்சி உயிரியலாளர் ஆவார். இவர் 1995ஆம் ஆண்டில் நோபல் பரிசு வென்றவர் ஆவார்.
# எரிக் பிரான்சிசு வைசாசு

## ஆரம்ப கால வாழ்க்கை

இந்தியானாவின் சவுத் பெண்டில் பிறந்த இவர் , அலபாமாவின் பர்மிங்காமில் உள்ள ஜான் கரோல் கத்தோலிக்க உயர்நிலைப் பள்ளியில் பயின்றார். தனது இளங்கலை படிப்பினை (பி.எஸ்., உயிரியல்) நோட்ரே டேம் பல்கலைக்கழகத்தில் பயின்றார். யேல் பல்கலைக்கழகத்தில் உயிரியலில் முனைவர் பட்ட ஆராய்ச்சியினை மேற்கொண்டார்.
# எரிக் பிரான்சிசு வைசாசு

## அறிவியல் பணி

1978 ஆம் ஆண்டில், ஜெர்மனியின் ஐடெல்பெர்கில் உள்ள ஐரோப்பிய மூலக்கூறு உயிரியல் ஆய்வகத்தில் தனது முதல் சுயாதீன வேலையில் சேர்ந்தார். பின்னர் 1981ஆம் ஆண்டில் ஐடெல்பெர்க்கிலிருந்து அமெரிக்காவின் பிரின்ஸ்டன் பல்கலைக்கழகத்திற்குச் சென்றார்.  
இவரது ஆராய்ச்சியின் பெரும்பகுதி *ட்ரொசோபிலா மெலனோகாஸ்டர்* என்ற பழ ஈவில் கருவளர்ச்சி குறித்ததாகு, குறிப்பாக ஆரம்பக்கால *டிரோசோபிலா* கருவளர்ச்சி குறித்ததாகும். ஆரம்ப நிலை கருவில் உள்ள மரபணு வெளிப்பாடு காரணமாகத் தோன்றிய புரதங்கள் கருவுறாத முட்டையிலும் உள்ளன. எனவே இவை அண்ட உற்பத்தியின் போது தாய்வழி படியெடுத்தல் மூலம் தயாரிக்கப்பட்டுள்ளன. இருப்பினும், கருவில் சிறிய எண்ணிக்கையிலான மரபணு பொருட்கள் படியெடுத்தல் மூலம் உற்பத்தி செய்யப்படுகின்றன. வைசாசு கருவில் வெளிப்படுத்திய இந்த "கருமரபணு" செயலில் கவனம் செலுத்தினார். ஏனெனில் இந்த மரபணு வெளிப்பாடு தற்காலிக மற்றும் இடஞ்சார்ந்த முறையில் கரு வளர்ச்சியின் இயல்பான தொடர் வளர்ச்சியினைக் கட்டுப்படுத்தும் தூண்டுதல்களை இவை வழங்கக்கூடும் என்று தெரிவித்தார். சீரற்ற நிகழ்வுகள் மூலம் ஒவ்வொரு குரோமோசோமிலும் சாத்தியமான அனைத்து திடீர் மாற்றப் பிறழ்வுகளின் விளைவாகக் கரு மரணம் நிகழ்வதாக ஆய்வுகள் மூலம் எரிக் வைஷ்சாசு நிருபித்துக்காட்டினார். இது *ஹைடெல்பெர்க் திரை* என்று அழைக்கப்பட்டது.  
1995 ஆம் ஆண்டில், எட்வர்ட் பி. லூயிஸ் மற்றும் கிறிஸ்டியன் நோஸ்லின்-வோல்ஹார்ட் ஆகியோருடன் இணைந்து மருத்துவம் அல்லது உடலியங்களுக்கான நோபல் பரிசு இவருக்கு வழங்கப்பட்டது. கரு வளர்ச்சியின் மரபணு கட்டுப்பாட்டை வெளிப்படுத்தியதற்காக இவருக்கு நோபல் பரிசு வழங்கப்பட்டது.  
2018ஆம் ஆண்டு நிலவரப்படி, வைசஸ் பிரின்ஸ்டனில் உள்ள மூலக்கூறு உயிரியலில் ஸ்கிவிப் பேராசிரியராக உள்ளார். இவர் முன்னர் நியூஜெர்சியின் மருத்துவம் மற்றும் பல் மருத்துவ பல்கலைக்கழகத்தில் (ராபர்ட் வூட் ஜான்சன் மருத்துவப் பள்ளி) உயிர் வேதியியல் இணைப் பேராசிரியராக இருந்தார்.
# எரிக் பிரான்சிசு வைசாசு

## தனிப்பட்ட வாழ்க்கை

இவர் பிரின்ஸ்டன் பல்கலைக்கழக மூலக்கூறு உயிரியலாளர் மூலக்கூறு உயிரியல் பேராசிரியர் கெர்ட்ரூட் சுப்பேச்சியை திருமணம் செய்து கொண்டார். இவரும் *டிரோசோஃபைலாவில்* முட்டையாக்கத்தில் ஆய்வுசெய்து வருகிறார். இவர்களுக்கு மூன்று மகள்கள் உள்ளனர்.  
வைஷாசு ஒரு நாத்திகர் மற்றும் லூசியானா அறிவியல் கல்விச் சட்டத்தை ரத்து செய்ய 2007 மனுவில் கையெழுத்திட்ட 77 நோபல் பரிசு பெற்றவர்களில் இவரும் ஒருவர்.
# எரிக் பிரான்சிசு வைசாசு

## விருதுகள் மற்றும் மரியாதைகள்

- அமெரிக்கக் கலை மற்றும் அறிவியல் கழக உறுப்பினர், 1993இல் தேர்ந்தெடுக்கப்பட்டார்
- தேசிய அறிவியல் கழக உறுப்பினர், 1994இல் தேர்ந்தெடுக்கப்பட்டார்
- மருத்துவம் அல்லது உடலியங்கியலுக்கான நோபல் பரிசு, 1995
- அமெரிக்கத் தத்துவ சங்கத்தின் உறுப்பினர், 1998இல் தேர்ந்தெடுக்கப்பட்டார்
- மரபியல் சங்கத்தின் மெண்டல் பதக்கம், 1999
# கிழக்கின் புனித நூல்கள்

***கிழக்கின் புனித நூல்கள்*** (***Sacred Books of the East***) மூல மொழிகளிலிருந்து ஆங்கிலத்தில் மொழிபெயர்க்கப்பட்ட ஆசியச் சமய நூல்களில் 50-இன் தொகுப்பாகும். சமசுகிருதம், பிராகிருதம், பாளி, பாரசீகம், சீனம், அரபு போன்ற கீழை நாட்டு மொழிகளின் இலக்கணம் மற்றும் இலக்கியங்களை கற்றறிந்த மேலை நாட்டு அறிஞர்கள் பலர், கீழை நாட்டின் புனித நூல்களை ஆங்கிலத்தில் மொழி பெயர்த்தனர். ஆங்கிலத்தில் மொழிபெயர்த்த 50 புனித நூல்களை, மாக்ஸ் முல்லர் தொகுத்தார். இந்து, பௌத்தம், சமணம், சொராட்டியம், தாவோயியம், கன்பூசியம் மற்றும் இசுலாம் சமய நூல்களை ஒக்ஸ்போர்ட் பல்கலைக்கழகப் பதிப்பகம் 1879 முதல் 1910 வரை அச்சடித்து வெளியிட்டது.  
கிழக்கின் இப்புனித நூல்கள் ஐக்கிய அமெரிக்காவின் அனைத்து பொது ஊடகங்களில் விலையின்றி கிடைக்கிறது. இந்த 50 நூல்களின் மின்னணு பதிப்பும் இணையத்தில் விலையின்றி படிக்கவும், இலவசமாகப் பதிவிறக்கவும் கிடைக்கிறது.
# கிழக்கின் புனித நூல்கள்

## பட்டியல்

**''கிழக்கின் புனித நூல்களின் தொகுதிகள்''**  
| வரிசை எண் | சமயம் | வெளியீடு ஆண்டு | மொழிபெயர்ப்பாளர்கள் | நூலின் பெயர் |
| --- | --- | --- | --- | --- |
# டேயின் மூஞ்சூறு

**டேயின் மூஞ்சூறு** (*Day's shrew*)*(சன்கசு டேயி)* என்பது சோரிசிடே குடும்ப பாலூட்டி ஆகும். இது இந்தியாவில் மட்டுமே காணக்கூடிய அகணிய உயிரியாகும். இதன் இயற்கை வாழ்விடம் கடல் மட்டத்திலிருந்து 1000 முதல் 2500 மீட்டர் உயரமுடைய மிதவெப்பமண்டல அல்லது வெப்பமண்டல வறண்ட காடுகள் ஆகும். இதனுடைய தலை உடல் நீளம் 71 மிமீ ஆகும். பின் பாதம் பெரியது. சுமார் 15 மிமீ நீளமுடையது. முதுகுப்பகுதி அடர் பழுப்பு வண்ணமுடையது. அடிப்பகுதி வெளிறிய நிறமுடையது. இது வாழ்விடம் இழப்பால் அச்சுறுத்தப்படுகிறது.
# ஆண்டர்சன் மூஞ்சூறு

**ஆண்டர்சன் மூஞ்சூறு** (*Anderson's shrew*) (*சன்கசு இசுடோலிசுகானசு*) என்பது நடுத்தர அளவிலான மூஞ்சூறு ஆகும். இதனுடைய தொண்டை மற்றும் மார்பு பகுதியைச் சுற்றி மஞ்சள் ரோமங்கள் காணப்படும். ஒப்பீட்டளவில் பெரிய காதுகளையும், உடல் நீளத்துடன் ஒப்பிடும் போது 50 - 70% அளவிலான வாலினைக் கொண்டது. ஆண்டர்சன் மூஞ்சூறு பரவலாக இந்தியா, நேபாளம், பாக்கித்தான் மற்றும் வங்காளகளாதேசத்தில், நீர்வளங்களுக்கு அருகிலுள்ள தோட்டங்கள் மற்றும் புல்வெளிகளில் (சிந்து மற்றும் பஞ்சாப் பகுதிகள், இந்தியா), வனத்தோட்டங்களில் (பஞ்சாப்), தூரிகைக் குவியல்களின் கீழும், கல் தளங்களிலும் காணப்படுகிறது. மேலும் கதியாவரில் கற்சுவர்களின் அடிப்பகுதியிலும் (ராபர்ட்ஸ், 1977), மற்றும் பாலைவனம் மற்றும் வறண்ட பகுதிகளிலும் காணப்படுகிறது (ஹட்டரர், 1993). ஆண்டர்சனின் மூஞ்சூறு பெரும்பாலும் இரவாடுதல் பழக்கத்தினையும், தனிமையையும் விரும்புகிறது. இதனுடைய இனப்பெருக்கம் ஆண்டு முழுவதும் நடைபெறுகிறது.
# சன்கசு

***சன்கசு** (Suncus)* என்பது சோரிசிடே குடும்பத்தில் உள்ள ஒரு மூஞ்சூறு பேரினம் ஆகும்.
# சன்கசு

## வகைப்பாடு

- *சன்கசு* பேரினத்தின் கீழ் உள்ள சிற்றினங்கள்
- டைட்டா மூஞ்சூறு, *ச. அக்வடோரியசு*
- கறுப்பு பிளாக் மூஞ்சூறு, *ச. அட்டர்*
- டேயின் மூஞ்சூறு, *ச. டேயி*
- எட்ருஸ்கன் மூஞ்சூறு, *ச. எட்ரசகசு*
- இலங்கை மூஞ்சூறு, *ச. பெலோஸ்கார்டோனி*
- போர்னியன் பிக்மி மூஞ்சூறு, *ச. ஹோசி*
- குறைந்த குள்ள மூஞ்சூறு, *ச. முடிவிலிமசு*
- கிரேட்டர் குள்ள மூஞ்சூறு, *ச. லிக்சசு*
- மடகாஸ்கன் பிக்மி மூஞ்சூறு, *ச. மடகாஸ்கரியென்சிசு*
- மலையன் பிக்மி மூஞ்சூறு, *ச. மலாயானசு*
- ஏறும் மூஞ்சூறு, *ச. மெகலூரா*
- புளோரஸ் மூஞ்சூறு, *ச. மெர்டென்சி*
- ஆசிய மேட்டுநில மூஞ்சூறு, *ச. மொண்டனசு*
- ஆசிய வீட்டு மூஞ்சூறு, *ச. முரினஸ்*
- ரெமியின் பிக்மி மூஞ்சூறு, *ச. ரெமி*
- ஆண்டர்சனின் மூஞ்சூறு, *ச. ஸ்டோலிஸ்கானஸ்*
- குறைந்த குள்ளமூஞ்சூறு , *ச. வெரில்லா*
- காட்டு மூஞ்சூறு, *ச. ஜெய்லானிக்கசு*
# சிகான் உசேனி

**சிகான் உசேனி** (*Shihan Hussaini*, 28 திசம்பர் 1964 – 25 மார்ச் 2025) என்பவர் ஓர் இந்தியக் கராத்தே ஆசிரியர் ஆவார். இவர் தமிழ்த் திரைப்படங்களில் நடிகராகவும் பணியாற்றியுள்ளார். இவரது சகோதரர் இசாக் உசைனியும் தமிழ்த் திரைபப்படங்களில் நடித்துள்ளார். இவர் ஜெ. ஜெயலலிதா மீது கொண்டிருந்த பற்று காரணமாக ஆற்றிய செயல்களுக்காகவும், உலக சாதனை முயற்சிகளுக்காகவும் இந்திய ஊடகங்களில் பரவலாகப் பேசப்பட்டார்.
# சிகான் உசேனி

## தொழில்

சிகான் உசேனி கராத்தே பயிற்றுவிப்பவராகத் தனது சாதனைகளால் புகழ் பெற்றார். மேலும், தற்காப்புக் கலை சண்டைப் பயிற்சியைப் பெற விரும்பும் இளைஞர்களுக்காக ஒரு பள்ளியை அமைத்தார்.
# சிகான் உசேனி

## தொழில்

### நடிப்பு

உசேனி கே. பாலசந்தரின் காதல் நாடகத் திரைப்படமான *புன்னகை மன்னன்* படத்தில் நடிகராக அறிமுகமானார். அதில் ஒரு நடனக் கலைஞராக நடித்தார். படத்தில் சிங்களப் பெண் கதாபாத்திரமான ரேவதியின் கதாபாத்திரத்திடம் இவரது இலங்கைத் தமிழர் கதாபாத்திரமானது கடுமையாக நடத்துகொள்வதாக சித்தரிக்கப்பட்டது. இப்படத்தின் வெற்றியால், திரைப்பட தயாரிப்பாளர்கள் இவரை இரஜினிகாந்தின் *வேலைக்கரன்* (1987), ஆர். கே. செல்வமணியின் *மூங்கில் கோட்டை* ஆகியவற்றில் எதிர்மறைக் கதாபாத்திரத்தில் நடிக்க வைத்தனர். மூங்கில் கோட்டையில் விசயகாந்துடன் நடித்தார். 1980களின் பிற்பகுதியிலும் 1990களின் முற்பகுதியிலும், ஹாலிவுட் படமான *பிளட்ஸ்டோன்* (1988), கார்த்திக் நடித்த *உன்னைச் சொல்லி குற்றமில்லை* (1990), சரத்குமார் நடித்த *வேடன்* (1993) ஆகியவற்றிலும் நடித்தார். மேலும் குஷ்பூவுடன் நடித்த நாடோடிகள், இரவிச்சந்திரனுடன் நடித்த சந்திப்புகள் ஆகிய படங்கள் வெளியாகவில்லை.  
மேலும், இவர் *மை இந்தியா* என்ற படத்தில் தோன்றினார். அதில் நடிகைகள் சுவாதி, வாணி விசுவநாத் ஆகியோருடன் முக்கியக் கதாபாத்திரத்தில் நடித்தார். இவரது மிக அண்மைய திரைத் தோற்றமானது *பத்ரி* ஆகும். அதில் இவர் விஜயின் உடற்பயிற்சியாளராக நடித்தார். "டிராவலிங் சோல்ஜர்" பாடலை உருவாக்குவதிலும் பணியாற்றினார்.
# சிகான் உசேனி

## தொழில்

### மற்றவை

1998 ஆம் ஆண்டில், *மருதநாயகம்* படத்தயாரிப்பின் போது நடிகர் கமல்ஹாசனுக்கும், ஷங்கரின் *ஜீன்ஸ்* (1998) திரைப்படத்தின் சிறப்புக்காட்சிகளின்போதும், உசேனி பாதுகாப்பு ஒருங்கிணைப்புப் பணியில் உதவினார். ஜெயலலிதாவின் மீது தீவிர பற்று கொண்டு சிகான் உசைனி 2005 ஆம் ஆண்டில் அவரது 56 வது பிறந்த நாளை ஒட்டி தனது குருதியைப் பயன்படுத்தி 56 ஓவியங்களை வரைந்தார். 2003 பெப்ரவரியில், உறைந்த குருதியைப் பயன்படுத்தி ஜெயலலிதாவின் மார்பளவு சிலையை உருவாக்கினார். இதற்காக தனது குருதி உட்பட 11 லிட்டர் குருதியைச் சேகரித்ததாகவும், அது பெண்கள் உட்பட அவரது ஆதரவாளர்களால் நன்கொடையாக வழங்கப்பட்டது என்று உசைனி கூறினார். இவரை முகத்துதி செய்பவர் என்று குற்றம் சாட்டிய விமர்சகர்களுக்கு ஜெயலலிதா மேலான தனது அபிமானம் உறுதியானது என்று கூறினார். 2015 பிப்ரவரியில், உசேனி 'அம்மா' என்று எழுதப்பட்ட ஒரு டி-சட்டையை அணிந்து சிலுவையில் அறைந்துகொண்டார். வரவிருக்கும் தேர்தலில் ஜெயலலிதா வெற்றி பெறவேண்டி இவ்வாறு செய்ததாகக் குறிப்பிட்டார். உசேனியின் கூட்டாளிகள் ஆறு அங்குல ஆணிகளை இவரது கைகளிலும் கால்களிலும் குத்தியபின் ஆறு நிமிடங்களுக்கும் மேலாக அதில் தொங்கினார். நான்கு ஆணிகளையும் மெதுவாக வெளியே எடுத்த பிறகு, உசேனிக்காக காத்திருந்த அவசர ஊர்தியில் அருகிலுள்ள மருத்துவமனையின் அவசர சிகிச்சைப் பிரிவுக்கு கொண்டு சென்றனர். இவரது நடவடிக்கைகள் "முட்டாள்தனமானது" என்று பரவலாக விமர்சிக்கப்பட்டது.  
2016 ஆம் ஆண்டில், சிகான் உசேனி வில்வித்தை பயிற்சியாளராக, தமிழக வில்வித்தை சங்கத்தின் நிறுவநராகவும் பொதுச் செயலாளராகவும் பணியாற்றினார். தமிழ்நாடு ஒலிம்பிக் சங்கம், இந்திய வில்வித்தை சங்கத்தால் ஏற்பும் இணைப்பும் பெற்ற ஒரே மாநில வில்வித்தை அமைப்பு இதுவாகும்.  
உசேனி மெகா தொலைக்காட்சியில் அதிரடி சமையல் என்ற ஒரு சமையல் நிகழ்ச்சியை நடத்தி வந்தார்.
# சிகான் உசேனி

## திரைப்படங்களின் பட்டியல்

| 1986 | *புன்னகை மன்னன்* |  |  |
| --- | --- | --- | --- |
| 1987 | *வேலைக்காரன்* |  |  |
| 1988 | *பிளட்ஸ்டோன்* | ஆங்கிலப் படம் |  |
| 1988 | *பறவைகள் பலவிதம்* |  |  |
| 1990 | *உன்னைச் சொல்லி குற்றமில்லை* | தர்மராஜ் |  |
| 1993 | *வேடன்* |  |  |
| 1997 | *மை இந்தியா* |  |  |
| 2001 | *பத்ரி* | வெற்றியின் பயிற்சியாளர் |  |
| 2022 | காத்துவாக்குல ரெண்டு காதல் | கராத்தே பயிற்சியாளர் | } |
# சிகான் உசேனி

## இறப்பு

சிகான் உசேனி உடல் நிலைக்குறைவால் பாதிக்கப்பட்டு, தமிழ்நாடு அரசுக்கு கோரிக்கை வைத்ததால் ரூபாய் ஐந்து இலட்சம் உதவித்தொகையை தமிழ்நாடு அரசு அளித்தது. இரத்த புற்றுநோய் காரணமாக 25 மார்ச்சு 2025 சென்னையில் காலமானார்.
# வஜ்ரேசுவரி கோயில்

**வஜ்ரேசுவரி யோகினி தேவி கோயில்** (Shree Vajreshwari Yogini Devi Mandir) என்பது இந்துக் கடவுளான வஜ்ரேசுவரிக்கு அர்பணிக்கப்பட்ட ஒரு இந்துக் கோவிலாகும். இது, மகாராட்டிரத் தலைநகரான மும்பையிலிருந்து 75 கி.மீ தொலைவிலுள்ள வஜ்ரேசுவரி நகரத்தில் அமைந்துள்ளது. முன்னர் வத்வாலி என்று அழைக்கப்பட்ட இந்த நகரம் கோயிலின் தலைமை தெய்வத்தின் நினைவாக வஜ்ரேசுவரி என்று பெயர் மாற்றப்பட்டது.
# வஜ்ரேசுவரி கோயில்

## இடம்

தன்சா ஆற்றங்கரையில் உள்ள நகரம், மகாராட்டிராவின் தானே மாவட்டத்தின், பிவாண்டி நகரில் அமைந்துள்ளது. இது மேற்கு இரயில் பாதையிலுள்ள விரார் இரயில் நிலையத்திலிருந்து 27.6 கி.மீ தூரத்திலும், மத்திய ரயில் பாதையிலுள்ள கதவ்லி இரயில் நிலையத்திலிருந்து 31 கி.மீ தூரத்திலும் உள்ளது. இந்தக் கோயில் நகர அஞ்சல் நிலையத்திற்கு அருகில், மந்தகிரி மலையடிவாரத்தில் அமைந்துள்ளது. இது எரிமலை வெடிப்பிலிருந்து உருவானது. மேலும், எல்லா பக்கங்களிலும் மலைகளால் சூழப்பட்டுள்ளது.
# வஜ்ரேசுவரி கோயில்

## புனைவுகள்

விஷ்ணுவின் அவதாரங்களான இராமனும், பரசுராமனும் இந்த இடத்தைப் பார்வையிட்டதாக புராணம் கூறுகிறது. பரசுராமன் வத்வாலியில் ஒரு வேள்வியை நிகழ்த்தியதாகவும், அதனால் ஏற்பட்ட எரிமலையே இங்குள்ள சாம்பல் மலைகளின் எச்சம் என்றும் புராணம் கூறுகிறது.  
கோயிலின் முதன்மை தெய்வம், வஜ்ரேசுவரி என்று அழைக்கப்படுகிறது. இது வஜ்ரபாய் மற்றும் வஜ்ரயோகினி என்றும் அழைக்கப்படுகிறது. இது பூமியில் பார்வதி அல்லது ஆதி-மாயையின் அவதாரமாக கருதப்படுகிறது. தேவியின் பெயர் "வஜ்ராவின் பெண்" (இடியின் மகள்) என்று பொருள்படும். தெய்வத்தின் தோற்றம் பற்றி இரண்டு புராணக்கதைகள் உள்ளன. இவை இரண்டும் வஜ்ராவுடன் தொடர்புடையவை.
# வஜ்ரேசுவரி கோயில்

## வரலாறு

அசல் கோயில் வத்வாலிக்கு வடக்கே ஐந்து மைல் (8 கி.மீ) தொலைவில் உள்ள குஞ்சில் இருந்தது. போர்த்துகீசியர்களால் அழிக்கப்பட்ட பின்னர் இது வத்வாலிக்கு மாற்றப்பட்டது.  
1739 ஆம் ஆண்டில், மராத்தியப் பேரரசின் மூன்றாம் பேஷ்வா பாலாஜி விஸ்வநாத்தின் மகனும், பேரரசின் நான்காவது பேஷ்வாவின் இளைய சகோதரரும் இராணுவத் தளபதியுமான சிமாஜி அப்பா, போர்த்துகீசியர் வசமிருந்த பசீன் கோட்டையைக் கைப்பற்றுவதற்காக வத்வாலி பகுதியில் முகாம் அமைத்திருந்தார். மூன்று வருட முற்றுகைக்குப் பின்னரும் இந்த கோட்டை வெல்ல முடியாததாக இருந்தது. கோட்டையை வென்று போர்த்துகீசியர்களை தோற்கடிக்க முடிந்தால், தேவிக்கு ஒரு கோவிலைக் கட்டுவேன் என்று சிமாஜி அப்பா வஜ்ரேசுவரி தெய்வத்தை வேண்டினார். வஜ்ரேசுவரி தெய்வம் அவரது கனவில் தோன்றி கோட்டையை எவ்வாறு வெல்வது என்று அவரிடம் கூறினார் என்பது ஒரு புனைவு. எவ்வாறாயினும், மே 16 அன்று, போர்த்துகீசியர்கள் தோல்வி அடைந்தனர். தனது வெற்றியைக் கொண்டாடவும், வஜ்ரேசுவரி தெய்வத்தின் முன் எடுக்கப்பட்ட சபதத்தை நிறைவேற்றவும், சிமாஜி அப்பா தனது ஆளுநர் சங்கர் கேசவ் பட்கேவிடம் கோயிலைக் கட்ட உத்தரவிட்டார்.  
பிரதான நுழைவாயிலிலுள்ள பிரதான மண்டபம் பரோடாவின் மராத்திய இந்து வம்சமான கெயிக்வாட்களால் கட்டப்பட்டது. கோயிலுக்குச் செல்லும் கல் படிகளும், கோயிலுக்கு முன்னால் உள்ள தீப கோபுரமும்) நாசிக் நகரைச் சேர்ந்த பணக்காரரான நானாசாகேப் சந்தவதக்கர் என்பவரால் கட்டப்பட்டது.
# வஜ்ரேசுவரி கோயில்

## கோயில் திருவிழாக்கள்

இந்து மாதமான சித்திரை மாத (மார்ச்) வளர்பிறையின் பதினைந்து நாட்களிலும், இராம நவமியின் போதும், விஜயதசமியின் போதும் இங்கு முக்கியமாகக் கொண்டாடப்படுகிறது.
# ஹாஷ் (உணவு)

**ஹாஷ்** (Hash) என்பது நறுக்கப்பட்ட இறைச்சி, உருளைக் கிழங்கு மற்றும் வறுத்த வெங்காயம் ஆகியவற்றைக் கொண்ட ஒரு சமையல் உணவாகும். இந்த பெயர் பிரெஞ்சு மொழியில் *ஹச்சர்* என்று அழைக்கப்படுகிறது அதாவது "நறுக்குவது" என்று பொருள். இது எஞ்சியவற்றைப் பயன்படுத்துவதற்காக உருவானது. 1860 களில் அமெரிக்காவில், ஒரு மலிவான உணவகம் "ஹாஷ் ஹவுஸ்" அல்லது "ஹாஷரி" என்று அழைக்கப்பட்டது.  
காலை உணவு, மதிய உணவு அல்லது இரவு உணவிற்கு ஹாஷ் வழங்கப்படலாம். பிர்த்தனில் காலை உணவுக்கு பரிமாறும்போது ஹாஷ் உடன் முட்டை, இரண்டு பக்கம் வாட்டிய ரொட்டி, ஹாலண்டேஸ் சாஸ் அல்லது வேகவைத்த பீன்ஸ் ஆகியவற்றுடன் வழங்கப்படும்.  
உயர்நிலை உணவகங்களின் மெனுக்களுடன் அதிநவீன ஹாஷ் உணவுகளை வழங்குகின்றன. ஆட்டிறைச்சி, மீன், வெனிசன், வான்கோழி, கோழி, இறால் அல்லது ஸ்டீக் போன்ற வழக்கத்திற்கு மாறான பொருட்களால் நவீன தயாரிப்புகளை செய்யலாம். அமெரிக்காவில், செப்டம்பர் 27 -ல் "தேசிய கார்ன்ட் பீஃப் ஹாஷ் தினமாக கொண்டாடப்படுகிறது"  
பாரம்பரியமாக வேகவைத்த மாட்டிறைச்சி, முட்டைக்கோஸ், உருளைக்கிழங்கு மற்றும் வெங்காயத்திலிருந்து எஞ்சியவற்றைப் பயன்படுத்துவதற்கான ஒரு வழியாக கிளாசிக் அமெரிக்கன் கார்ன்ட் மாட்டிறைச்சி ஹாஷ் அமெரிக்காவின் நியூ இங்கிலாந்து பகுதியில் தோன்றியது.  
கார்ன்ட் மாட்டிறைச்சி மற்றும் முட்டைக்கோஸ் இரவு உணவு என்பது 1800 களில் இருந்து வந்த ஒரு ஐரிஷ்-அமெரிக்க பாரம்பரியமாகும். இது இப்போது அமெரிக்கா முழுவதும் பொதுவாக செயின்ட் அன்று அனுசரிக்கப்படுகிறது. கார்ன்ட் மாட்டிறைச்சி ஹாஷ் பொதுவாக செயின்ட் பேட்ரிக் தினத்திலும் , அமெரிக்காவிற்கு நன்றி செலுத்தும் வகையிலும் மற்றும் கிறிஸ்துமஸ் தினத்திலும் வழங்கப்படுகிறது.  
மிட்வெஸ்டில் ஒரு ஹாஷை மாவுடன் கெட்டியான வெள்ளை சாஸ் உடன் பிணைக்க பயன்படுவது ஆகும்.  
மாற்றாக, தெற்கு அமெரிக்காவில், "ஹாஷ்" என்ற சொல் இரண்டு உணவுகளைக் குறிக்கலாம்:  
- பார்பிக்யூ சாஸில் கலந்து பார்பிக்யூவிலிருந்து மீதமுள்ள பன்றி இறைச்சியின் தெற்கு பாரம்பரிய கலவை மற்றும் அரிசி மீது பரிமாறப்படுகிறது.  
"நார்மன் ஹாஷ்" கிரேவி வெங்காயத்துடன் கூடிய ஒரு உணவாக இருந்தது. மீதமுள்ள வறுத்த மாட்டிறைச்சி துண்டுகளுக்கு மேல் பரிமாறப்பட்டது.
# நாயே பேயே

**நாயே பேயே** (*Nayae Peyae*) 2021இல் வெளிவந்த தமிழ்த் திரைப்படம் ஆகும். இத்திரைப்படத்தை சக்தி வாசன் எழுதி இயக்கியுள்ளார். இப்படத்தை கோபி கிருஷ்ணா தயாரித்துள்ளார். இத்திரைப்படத்திற்கு என். ஆர். ரகுநந்தன் இசையமைத்துள்ளார். தினேஷ், ஐஸ்வர்யா, ‘ஆடுகளம்’ முருகதாஸ், புச்சி பாபு, ரோகேஷ், கிருஷ் ஆகியோர் முக்கியக் கதாப்பாத்திரத்தில் நடித்துள்ளனர்.
# நாயே பேயே

## கதை மாந்தர்கள்

- தினேஷ்
- ஐஸ்வர்யா
- முருகதாஸ்
- புச்சி பாபு
- ரோகேஷ்
- கிருஷ்
# நாயே பேயே

## வெளியீடு

2021ஆம் ஆண்டு ஏப்ரல் மாதம் 23ஆம் தேதி இத்திரைப்படம் திரையரங்குகளில் வெளியானது.
# ஆம்பெர், இந்தியா

**ஆமெர்** அல்லது **ஆம்பர்** (*Amer or Amber*) என்பது இந்திய மாநிலமான ராஜஸ்தானிலுள்ள ஒரு நகரமாகும். இது இப்போது ஜெய்ப்பூர் மாநகராட்சியின் ஒரு பகுதியாக இருக்கிறது.  
இங்கு மலைப் பாறை பள்ளத்தில் அமைந்துள்ள ஒரு ஏரி ஆமெரின் அழகென விக்டர் ஜாக்குமொன்ட் மற்றும் ரெஜினோல்ட் ஹெபர் உள்ளிட்ட பயணிகளின் பாராட்டை ஈர்த்துள்ளது. நகரின் ஒருங்கிணைந்த ராஜ்புத்-முகலாய கட்டிடக்கலைக்கு இது ஒரு குறிப்பிடத்தக்க எடுத்துக்காட்டு என்று கருதப்படுகிறது. யுனெஸ்கோவின் உலக பாரம்பரியக் களமான ஆம்பர் கோட்டை ஜெய்ப்பூர் பகுதியில் சுற்றுலா தலங்களை ஈர்க்கும் இடமாக இருக்கிறது.
# ஆம்பெர், இந்தியா

## வரலாறு

பொ.ச. 967 யில் மீனாஸின் சாந்தா குலத்தைச் சேர்ந்த ஆட்சியாளராக இருந்த ராஜா ஆலன் சிங் மீனா என்பவரால் இங்கு குடியேற்றம் நிறுவப்பட்டது. இன்றைய ஜெய்கர் கோட்டையின் தளத்தில் 1036ஆம் ஆண்டில் ஆமெர் தனது தலைநகரானபோது முதல் கட்டமைப்பை ராஜா ககில் தேவ் தொடங்கினார்.சுமார் பொ.ச. 1037களில், இதனை ராஜபுத்திரர்களின் கச்வாஹா குலத்தினர் கைப்பற்றினர்.  <sup>&#x5D;</sup> ஆம்பர் கோட்டை என்று அழைக்கப்படும் தற்போதைய கட்டமைப்பின் பெரும்பகுதி உண்மையில் கி.பி 1590 முதல் 1614 வரை ஆட்சி செய்த மான் சிங் என்பவரால் கட்டப்பட்ட அரண்மனையாகும். இந்த அரண்மனையில் *திவான்-இ-காஸ்* போன்ற பல அற்புதமான கட்டிடங்கள் உள்ளன. மேலும் புகழ்பெற்ற போர்வீரனான முதலாம் ஜெய் சிங் (முதலாம் மான் சிங்கின் பேரன்) கட்டி விரிவாக வரையப்பட்ட கணேஷ் கம்பமும் இங்குள்ளது.
# ஆம்பெர், இந்தியா

## சுற்றுலா ஈர்ப்புகள்

- ஆம்பர் கோட்டை
- ஜெய்கர் கோட்டை
- நாகர்கர் உயிரியல் பூங்கா
# ஆம்பெர், இந்தியா

## சுற்றுலா ஈர்ப்புகள்

### நாகர்கர் உயிரியல் பூங்கா

இந்த பூங்கா இந்தியச் சிறுத்தை போன்ற அழிந்துவரும் உயிரினங்களின் தாயகமாகும். இந்த தாவரங்கள் காதியார்-கிர் உலர் இலையுதிர் காடுகளின் சுற்றுச்சூழலின் பிரதிநிதியாகும் .
# ஆம்பெர், இந்தியா

## ஊடகங்களில்

ஆமெர் மற்றும் இதனைச் சுற்றியுள்ள பகுதிகளில் 2011 ஆம் ஆண்டு வெளியான ஆங்கிலத் திரைப்படமான *தி பெஸ்ட் எக்ஸோடிக் மேரிகோல்ட் ஹோட்டல்* படத்தின் பல்வேறு காட்சிகள் இடம் பெற்றன.
# வெர்மினசு

உருமோனிய புராணங்களின்<nowiki/>படி, கால்நடைகளை நோயிலிருந்து பாதுகாக்கும் ரோமானிய கடவுள் **வெர்மினசு** (*Verminus*) என்பதாகும்**.** கி.மு. 218இல் ரோமானிய ஹிஸ்பானியா வெற்றியின் போது ரோமானியர்கள் கைப்பற்றிய இண்டீஜீட்களிடமிருந்து வெர்மியசு கடவுளினை பெற்றிருக்கலாம். கி.மு. 151இல் தூதர் (அல்லது டுவோவிர்) ஆலஸ் போஸ்டுமியஸ் அல்பினஸால் அர்ப்பணிக்கப்பட்ட ஒரு பலிபீடம் 1876 ஆம் ஆண்டில் கண்டுபிடிக்கப்பட்டது. இதனை உரோமில் உள்ள பழங்கால கம்யூனலே அருங்காட்சியகத்தில் வைத்துள்ளனர்.  
வெர்மினசு கடவுளுக்கு 2 ஆம் நூற்றாண்டின் கல்வெட்டு ஒன்று அர்ப்பணிக்கப்பட்டது. இது மனிதர்களிடையே அதிகரித்த புழு நோய்த்தொற்றின் எதிர்வினையாகக் கருதப்படுகிறது. ஸ்பானிஷ் கால்நடை விஞ்ஞானி எம். கோர்டரோ டெல் காம்பிலோ மனிதர்களிலும் விலங்குகளிலும் ஏற்பட்ட பாதிப்பு தொற்றுநோய் காரணமாக ஏற்பட்டது எனத் தெரிவித்தார்.  
ரோமில் உள்ள விமினால் மலையில் வெர்மினசுக்கான பலிபீடம் ஒன்று கண்டுபிடிக்கப்பட்டது.
# பைஜ்நாத், உத்தராகண்டம்

**பைஜ்நாத்** (Baijnath) என்பது இந்தியாவின் உத்தராகண்டம் மாநிலத்தின் குமாவுன் கோட்டத்தில் பாகேசுவர் மாவட்டத்தில் கோமதி ஆற்றங்கரையில் உள்ள ஒரு சிறிய நகரமாகும். நகரம் அதன் பழங்கால கோயில்களுக்கு மிகவும் பிரபலமானது. அவை உத்தராகண்டத்திலுள்ள இந்திய தொல்பொருள் ஆய்வு மையத்தால் தேசிய முக்கியத்துவத்தின் நினைவுச்சின்னங்களாக அங்கீகரிக்கப்பட்டுள்ளன. இந்திய அரசின் "சுதேசி தரிசனத் திட்டத்தின்" கீழ் குமாவுனிலுள்ள 'சிவா ஹெரிடேஜ் சர்க்யூட்' மூலம் இணைக்கப்பட்ட நான்கு இடங்களில் பைஜ்நாத்தும் ஒன்று. இத் திட்டத்தின் கீழ் இணைக்கப்பட்ட பிற இடங்கள்: ஜெகேஷ்வர் கோயில்கள், அல்மோராவிலுள்ள கதார்மல் சூரியக் கோயில், சம்பாவத் மாவட்டத்திலுள்ள தேவிதுரா.  
அன்றைய கார்த்திகேயபுரம் என்று அழைக்கப்பட்ட பைஜ்நாத், நவீன கால நேபாள மாநிலமான தோட்டி, இந்தியாவின் உத்தராகண்டத்திலுள்ள குமாவுன் பகுதி கார்வால் நாடு ஆகியவற்றின் ஒருங்கிணைந்த பகுதிகளை உள்ளடக்கிய ஒரு பகுதியை ஆட்சி செய்த கத்யூரி மன்னர்களின் இருக்கையாகும்.
# பைஜ்நாத், உத்தராகண்டம்

## வரலாறு

துறையின் கோயில் தளத்தில் விளம்பரப் பலகை. 9 முதல் 12 ஆம் நூற்றாண்டு வரையிலான காலத்தில் கத்யூரி அரசர்களால் கோயில் கட்டப்பட்டதைப் பற்றி விவரிக்கிறது. ]]
இப்பகுதியின் முதல் நிரந்தர குடியேற்றம் கார்வீர்பூர் அல்லது கர்பிர்பூர் என்ற நகரமாகும். இந்த நகரத்தின் இடிபாடுகள் கத்யூரி மன்னர் நரசிங் தேவ் தனது தலைநகரை இப்பகுதியில் நிறுவ பயன்படுத்தப்பட்டன. பொ.ச. 7 முதல் 13ஆம் நூற்றாண்டு வரை இப்பகுதியை ஆண்ட கத்யூரி வம்சத்தின் தலைநகராக பைஜ்நாத் இருந்தது.  
ஒன்றினைந்த கத்யூரி இராச்சியத்தின் கடைசி அரசன் பீர்தேவ் இறந்த பிறகு 13ஆம் நூற்றாண்டில் இராச்சியம் சிதைந்து 8 வெவ்வேறு சுதேச அரசுகளுக்கு வழிவகுத்தது. கத்யூரி மன்னர்களின் சந்ததியினர், 1565வரை அல்மோராவின் மன்னர் பால கல்யாண் சந்த் பைஜ்நாத்தை குமாவுனுடன் இணைக்கும் வரை பைஜ்நாத் கத்யூரிகளின் ஆட்சியில் இருந்தது.  
நேபாளத்தின் கூர்காக்கள் தங்கள் இராச்சியத்தை மேற்கு நோக்கி காளி ஆற்றின் குறுக்கே விரிவுபடுத்தி, அல்மோராவை ஆக்கிரமித்து, குமாவுன் இராச்சியத்தின் இருக்கை மற்றும் குமாவுனின் பிற பகுதிகளை 1791இல் கைப்பற்றினர். கூர்க்காக்கள் 1814இல் ஏற்பட்ட ஆங்கிலேய-நேபாளப் போரில் கிழக்கிந்திய நிறுவனத்திடம் தோல்வியடைந்தனர். இதையடுத்து 1816இல் ஏற்பட்ட சுகௌலி உடன்படிக்கையின் ஒரு பகுதியாக குமாவுனை ஆங்கிலேயரிடம் ஒப்படைக்க வேண்டிய கட்டாயமும் ஏற்பட்டது.  
1901ஆம் ஆண்டில் 148 பேர் என்ற அளவில் மக்கள் தொகை கொண்ட ஒரு சிறிய கிராமமாக இது இருந்தது.
# பைஜ்நாத், உத்தராகண்டம்

## நிலவியல்

பைஜ்நாத் உத்தரகண்ட் மாநிலத்தின் பாகேசுவர் மாவட்டத்தில், பாகேசுவர் நகரிலிருந்து 20 கி.மீ வடமேற்கே 29.92 ° வடக்கிலும் 79.62 ° கிழக்கிலும் அமைந்துள்ளது.. இதன் சராசரி உயரம் 1,130 மீட்டர் (3,707 அடி) ஆகும். கோமதி ஆற்றின் இடக் கரையில் குமாவுன் இமயமலையின் கத்யூர் பள்ளத்தாக்கில் பைஜ்நாத் அமைந்துள்ளது. அருகிலுள்ள கிராமங்களில் தங்கோலி, கக்ரிகோல், ஆட், தீட் பஜார், புராரா, நோகர் போன்றவையும் அடங்கும்.  
கோயில் வளாகத்திற்கு அருகிலுள்ள ஒரு செயற்கை ஏரித் திட்டம் 2007-2008 இல் அறிவிக்கப்பட்டது. இது உத்தராகண்ட முதல்வராக இருந்த ஹரீஷ் ராவத் அவர்களால் 14 சனவரி 2016 அன்று நிறைவு செய்யப்பட்டு திறக்கப்பட்டது. இந்த ஏரியில் "தங்க மகாசீர்" மீன்கள் நிறைந்துள்ளன. இந்த இடத்தில் மீன்பிடித்தல் கண்டிப்பாக தடைசெய்யப்பட்டிருந்தாலும், இந்த ஏரி ஒரு முக்கிய சுற்றுலா அம்சமாகும். கரூர் அருகிலுள்ள பழமையான சந்தைகளில் ஒன்றாகும்.
# பைஜ்நாத், உத்தராகண்டம்

## பாரம்பரியம்

பைஜ்நாத்தில் பார்வையிட வேண்டிய மிக முக்கியமான இடங்களில் ஒன்று பன்னிரண்டாம் நூற்றாண்டில் கட்டப்பட்ட வரலாற்று மற்றும் மத முக்கியத்துவம் வாய்ந்த பைஜ்நாத் கோயிலாகும். இது கி.பி 1150ஆம் ஆண்டில் குமாவுன் கத்யூரி மன்னரால் கட்டப்பட்டதாகக் கூறப்படுகிறது. இது, பொ.ச. 12 மற்றும் 13ஆம் நூற்றாண்டுகளில் உத்தராஞ்சலை ஆண்ட கத்யூரி மன்னர்களின் தலைநகரமும் ஆகும். இந்துப் புராணங்களின்படி, சிவனும், பார்வதியும் கோமதி ஆறும் கருர் கங்கையும் சங்கமிக்கும் இடத்தில் திருமணம் செய்து கொண்டதால் இந்த கோயில் முக்கியத்துவம் வாய்ந்தது. மருத்துவர்களின் இறைவனான வைத்யநாதருக்கு அர்ப்பணிக்கப்பட்ட பைஜ்நாத் கோயில் கத்யூரி மன்னர்களால் சிவன், பிள்ளையார், பார்வதி, சண்டிகேசுவரர், குபேரன், சூரிய தேவன், பிரம்மா ஆகியோரின் சிலைகளுடன் கட்டப்பட்ட கோயில்களின் வளாகமாகும். பைஜ்நாத் நகரம் கோயிலிலிருந்து அதன் பெயரை பெறுகிறது. கோமதி ஆற்றின் இடது கரையில் 1,126 மீ உயரத்தில் கல்லில் கட்டப்பட்டுள்ளன. பார்வதியின் அழகிய சிலை அமைந்துள்ள பிரதான கோயில் கருப்பு கல்லில் கட்டப்பட்டுள்ளது. ஒரு கத்யூரி இராணியின் உத்தரவின் பேரில் கட்டப்பட்ட கற்களால் ஆன படிகள் ஆற்றங்கரையிலிருந்து கோயிலை அணுகுகிறது.
# பைஜ்நாத், உத்தராகண்டம்

## போக்குவரத்து

பந்த்நகர் விமானநிலையம் அருகிலுள்ள விமான நிலையமாகும். காத்கோடம் இரயில் நிலையம் அருகிலுள்ளது. பாகேசுவர் - குவால்தாம் மற்றும் அல்மோரா - கோபேசுவர் சாலையின் சந்திப்பில் பைஜ்நாத் அமைந்துள்ளது.  
இது உத்தராகண்டம் போக்குவரத்துக் கழகத்தின் 'குமாவுன் தரிசனம்' சேவையால் ஹல்துவானி, பீம்தால், அல்மோரா மற்றும் ராணிகேத் ஆகியவற்றுடன் இணைக்கப்பட்டுள்ளது .  
தனக்பூர் முதல் பாகேசுவர் வரை ஒரு இரயில் பாதையை அமைப்பது குறித்து அரசிடம் ஒரு திட்டம் இருக்கிறது. இது நடைமுறைப்படுத்தப்பட்டால் இந்த மாவட்டத்தை விரைவான தேசிய இணைப்பிற்கு கொண்டு வந்து விரைவில் மிகப் பெரிய சுற்றுலா ஈர்ப்பாக மாறும்.
# பால்சாவ்

**பால்ச்சோ** (Balchao) அல்லது பால்சாவ் என்பது கோவாவிலிருந்து (கடலோர மேற்கு இந்தியாவில்) அறிமுகப்படுத்தப்பட்ட ஒரு உமிழும் உணவு ஆகும். இது கிட்டத்தட்ட ஊறுகாய் போன்றது எனக் கூறப்படுகின்றது. இது கோன் உணவுகளிலேயே ஒரு காரமான கடல் உணவு அல்லது இறைச்சி உணவாகும்.
# பால்சாவ்

## தேவையான பொருட்கள்

பால்சோ என்பது சமையல் முறைகளில் ஒன்று ஆகும். இது ஒரு காரமான மற்றும் உறுதியான தக்காளி-மிளகாய் சாஸில் மீன் (டி பீக்ஸ்), இறால்கள் (டி காமாரியோ) அல்லது பன்றி இறைச்சி (டி போர்கோ) ஆகியவற்றைக் கொண்டு தயாரிக்கப்படுகிறது. இது ஊறுகாயை போன்று கெடாமல் மற்றும் மீண்டும் சூடாக்கத் தேவையிலாமலும் அதிக நாட்களுக்கு பயன்படுத்தலாம். சிலர் கோவான்கள் புளி சாஸில் இறால் பால்சோவை உருவாக்குகிறார்கள்.  
கொங்கணியில் *கால்ம்போ* எனப்படும் உலர்ந்த இறாலில் இருந்து பாரம்பரியமான பால்ச்சோ தயாரிக்க தயாரிக்கப்படும் பேஸ்ட்டைப் பயன்படுத்துகிறது.  
இந்த பால்சோவை சமைக்க இறால், எண்ணெய், நறுக்கிய வெங்காயம், தக்காளி, பூண்டு விழுது அல்லது கிராம்பு, இஞ்சி விழுது அல்லது இஞ்சி, உலர்ந்த சிவப்பு மிளகாய், சீரகம், கடுகு, இலவங்கப்பட்டை, கிராம்பு, சர்க்கரை, வினிகர் மற்றும் உப்பு ஆகியவை பயன்படுத்தப்படுகிறது.
# பால்சாவ்

## தயாரிப்பு

அதை எவ்வாறு தயாரிப்பது என்பதை விவரிக்கும் முறைகள், இறால்களை சுத்தம் செய்வது அதை வடிவமைத்து ஒரு பெரிய கிண்ணத்தில் உப்பு தெளித்து அதை ஒதுக்கி வைக்க பரிந்துரைக்கின்றன. சிவப்பு மிளகாய், சீரகம், கடுகு, கிராம்பு, இலவங்கப்பட்டை ஆகியவற்றை உலர்ந்த வாணலியில் நறுமணம் வரும் வரை வறுக்கவும். இது குளிரூட்டப்படுகிறது. இஞ்சி, பூண்டு மற்றும் வறுத்த மசாலா வினிகருடன் ஒரு கலவையாக வைக்கப்படுகின்றன. எண்ணெய் சூடாகியதும், இறால்கள் சேர்க்கப்பட்டு சத்தம் அடங்கும் வரை வறுக்கவும். அடுத்தபடியாக, அதே பாத்திரத்தில் வெங்காயத்தை வதக்கவும். வெங்காயம் லேசான பழுப்பு நிறமாகிவிட்டால், தக்காளி சேர்க்கப்பட்டு மென்மையாகும் வரை வறுக்கவும். சர்க்கரை மற்றும் உப்பு சேர்த்து மசாலா-வினிகர் பேஸ்ட் சேர்க்கப்படுகிறது. மசாலாவிலிருந்து எண்ணெய் பிரிக்கத் தொடங்கும் வரை, இறால்கள் சேர்க்கப்பட்டு, கலவை 2-3 நிமிடங்கள் சமைக்கப்படும் வரை இது வறுக்கப்படுகிறது.  
பால்சோ வழக்கமாக சூடான வேகவைத்த அரிசியுடன் பரிமாறப்படுகிறது. இது குளிரூட்டப்படலாம், மேலும் குளிர்சாதன பெட்டியில் நீண்ட நேரம் வைத்திருக்கலாம்.
# பால்சாவ்

## வரலாறு

காலனித்துவத்தின் போது போர்த்துகீசியர்களால் பால்சோ இந்தியாவுக்கு அறிமுகப்படுத்தப்பட்டது. பெரும்பாலும் மலாக்காவிலிருந்து இருக்கலாம்.
# பால்சாவ்

## தயாரிப்பு

கத்தோலிக்க வீடுகள் அதன் அமில கூர்மைக்கு தேங்காய் வினிகரைப் பயன்படுத்துகின்றன. அதே சமயம் இந்துக் குடும்பங்கள் கரும்பு வினிகரையும், வெள்ளை வினிகர் அல்லது மால்ட் வினிகரைப் பயன்படுத்துவது இப்போது பொதுவாக் இருக்கிறாது.
# இந்து சமயத்திலிருந்து இஸ்லாத்தை தழுவியவர்களின் பட்டியல்
# ஆமணி

**ஆமணி** (*Aamani*, பிறப்பு 16 நவம்பர் 1973) என்பவர் ஒரு இந்திய நடிகை ஆவார். இவர் குறிப்பாக தெலுங்கு மற்றும் தமிழ் படங்களில் தோன்றினார். இ. வீ. வெ. சத்யநாராயணா இயக்கிய தெலுங்கு படமான *ஜம்ப லக்கிடி பாம்பா*வில் நரேஷுக்கு ஜோடியாக முன்னணி கதாபாத்திரத்தில் இவர் அறிமுகமானார். திரைப்படம் பெரும் வெற்றி பெற்றது.  
பாபு இயக்கிய *மிஸ்டர் பெல்லாம்* படத்தில் இவர் நடித்தார். இது தெலுங்கில் சிறந்த திரைப்படத்திற்கான தேசிய திரைப்பட விருதை வென்றது. தெலுங்கில் சிறந்த நடிகைக்கான பிலிம்பேர் விருதை *சுப லக்னம்* படத்திற்காகவும், *சுப சங்கல்பம்* மற்றும் *மிஸ்டர் பெல்லாம்* படங்களுக்கான சிறந்த நடிகைக்கான நந்தி விருதையும் வென்றார் .
# ஆமணி

## திரைப்பட வாழ்க்கை

ஆமணி பெங்களூரில் பிறந்தார். *ஆடதி* போன்ற படங்களில் சிறிய வேடங்களில் நடித்து தனது நடிப்பு வாழ்க்கையைத் தொடங்கினார். இதனையடுத்து, விஷ்ணுவர்தன், நாகார்ஜுனா, பாலகிருஷ்ணா, கிருஷ்ணா, மம்மூட்டி, அரவிந்த்சாமி, ஜெகபதி பாபு, கமல்ஹாசன் போன்ற நடிகர்களுடன் முன்னணி நடிகையாக நடித்தார். தெலுங்கில் சிறந்த நடிகைக்கான பிலிம்பேர் விருதை சுப லக்னம் படத்திற்காகவும், சுப சங்கல்பம், மிஸ்டர் பெல்லம் படங்களுக்காக சிறந்த நடிகைக்கான நந்தி விருதை வென்றார் . பல வருட இடைவெளிக்குப் பிறகு, *ஆ நலுகுரு* படத்தில் நடித்தார்.
# ஆமணி

## தனிப்பட்ட வாழ்க்கை

இவர் பெங்களூரில் பிறந்தார். இவரது கணவர் ஒரு தொழிலதிபர். நடிப்பு வாழ்க்கையில் தீவிரமாக ஈடுபட்டதால், பத்தாம் வகுப்புக்குப் பிறகு கல்வியை தொடரவில்லை. இவருக்கு ஒரு மகளும் ஒரு மகனும் உள்ளனர்.
# ஆமணி

## திரைப்படவியல்

### தொலைக்காட்சி

| 2020 | *அக்கா மொகுடு* | குடும்ப ஆலோசகர் | ஜெமினி தொலைக்காட்சி | தெலுங்கு |
| --- | --- | --- | --- | --- |
| 2020-தற்போது | *பூவே உனக்காக* | ரத்தினவள்ளி | சன் தொலைக்காட்சி | தமிழ் |
| 2020 | *ரோஜா* | ரத்தினவள்ளி (சிறப்புத் தோற்றம்) |  |  |
# கெலார்ட்டின் நீண்ட நக மூஞ்சூறு

**கெலார்ட்டின் நீண்ட நக மூஞ்சூறு** (*Kelaart's long-clawed shrew*)(*பெரோகுலசு பெரோகுலசு*) என்பது சோரிசிடே குடும்பத்தினைச் சார்ந்த பாலூட்டிகளில் ஒரு வகை ஆகும். இது ***பெரோகுலசு*** பேரினத்தில் காணப்படும் ஒரே ஒரு சிற்றினமாகும். இது இலங்கை மற்றும் தென்னிந்தியாவில் மட்டுமே வாழக்கூடியது. இதன் இயற்கை வாழ்விடங்களாக மிதவெப்பமண்டல அல்லது வெப்பமண்டல வறண்ட காடுகளும், மிதவெப்பமண்டல அல்லது வெப்பமண்டல வறண்ட தாழ் நில புல்வெளி மற்றும் சதுப்புநிலங்கள் ஆகும். இது வாழ்விடம் இழப்பால் அச்சுறுத்தப்படுகிறது. இது சிங்களத்தில் (*பிரி ஹிக் மியா*) என அறியப்படுகிறது.  
இந்த மூஞ்சூறுவின் விலங்கியல் பெயரானது விலங்கியல் நிபுணர் எட்வர்ட் ஃபிரடெரிக் கெலார்ட் நினைவாகப் பெயரிடப்பட்டது.  
இதனுடைய தலை மற்றும் உடல் நீளம் வரையிலும், வாலின் நீளம் மட்டும் வரை உள்ளது. முன்பாதம் வெண்மையானது, நீளமான சிவப்பான நகங்களுடன் கூடியது. வால் மென்மையான மற்றும் ஒரு சில நீளமான முடிகளால் மூடப்பட்ட வால்.
# காசிநாத் திரியம்பக் தெலாங்

**காசிநாத் திரியம்பக் தெலாங்** (**Kashinath Trimbak Telang**) (பிறப்பு:20 ஆகஸ்டு 1850: இறப்பு:1 செப்டம்பர் 1893) மும்பையில் பிறந்த பிறந்த இந்தியவியல் அறிஞரும், மும்பை உயர் நீதிமன்றத்தின் நீதியரசரும் ஆவார். 20 ஆகஸ்டு 1850-இல் சரஸ்வத் பிராமணர் சமூகத்தில் பிறந்த காசிநாத் திரியம்பக தெலாங்தமது 5-ஆம் வயதில் அமர்சந்த் வாடியின் திண்ணைப்பள்ளிக்கூடத்தில் படித்தார். 1859-இல் மும்பையில் உள்ள உயர்நிலைப் பள்ளியில் சேர்ந்தார். பள்ளிப்படிப்பு முடித்த தெலாங் எல்பிங்ஸ்டன் கல்லூரியில் சமசுகிருதம், முதுகலை படிப்பு மற்றும் சட்டப் படிப்பு முடித்தார். மும்பை உயர் நீதிமன்றத்தில் வழக்கறிஞராக பணியில் இருந்த போது, 1872-இல் பாரிஸ்டர் தேர்வில் வெற்றி பெற்றார்.  
உயர்நீதிமன்ற வழக்கறிஞராக இருப்பினும், இலக்கியம், சமூகம், உள்ளாட்சி, கல்வி மற்றும் அரசியல் துறைகளில் சிறந்து பணியாற்றினார். இவர் மும்பை பல்கலைக்கழகத்தின் துணைவேந்தராக 1893-ஆம் ஆண்டு முடிய, இறக்கும் வரை பணியாற்றினார்.  
இவர் சமசுகிருதம் மற்றும் ஆங்கில மொழியில் பெரும் புலமையுடன் விளங்கினார். மேலும் இவர் சமசுகிருத மொழியில் உள்ள இந்து சமய தர்மசாத்திரங்களில் நன்கு கற்று இருந்ததால், ஐரோப்பா நாடுகளின் இந்தியவியல் அறிஞர்களுக்கு, இந்து சமய இலக்கியங்களை ஆங்கிலத்தில் மொழிபெயர்ப்பதில் ஆலோசகராக இருந்தார். மேலும் இவர் ஆசியச் சமூகத்தின் மும்பை மாகாணக் கிளையின் தலைவராக இருந்தார்.  
மேலும் இவர் 1882-இல் பகவத் கீதை, **சனத்சுஜாதீயம்** மற்றும் **அநு கீதை** ஆகிய மூன்று நூல்களை சமசுகிருத மொழியிலியிலிருந்து, ஆங்கிலத்தில் செய்யுள் மற்றும் வசன நடையில் மொழிபெயர்த்தார். இவரது நூல்கள், கிழக்கின் புனித நூல்கள் வரிசையில் எட்டாவதாக உள்ளது.  
1884-இல் இவர் விசாகதத்தர் சமசுகிருத மொழியில் இயற்றிய புகழ் பெற்ற நாடக நூலான முத்திரா ராட்சசம் எனும் நூலை ஆங்கிலத்தில் மொழிபெயர்த்தார்.
# காசிநாத் திரியம்பக் தெலாங்

## எழுத்துப் பணிகள்

- *The Bhagavadgîtâ With the Sanatsugâtîya and the Anugîtâ* (1882)''
- *Rise of the Maráthá Power* (1900)
- *Mudrarakshasa With the Commentary of Dhundiraja* (1915)
# காசிநாத் திரியம்பக் தெலாங்

## இதனையும் காண்க

- கிழக்கின் புனித நூல்கள்
# பாரதி கண்ணன்

**எஸ். பாரதி கண்ணன்** என்பவர் ஒரு இந்திய திரைப்பட இயக்குநர் ஆவார். இவர் தமிழ் படங்களை இயக்கியுள்ளார். 1990 களில் மற்றும் 2000 ஆம் ஆண்டின் முற்பகுதியில் இவர் சுறுசுறுப்பாக இயங்கிவந்தார். இவர் பக்தி படங்களில் பணியாற்றியதற்காக மிகவும் பிரபலமாக அறியப்படுகிறார்.
# பாரதி கண்ணன்

## தொழில்

இவர் தன்னுடைய தொழில் வாழ்க்கையில் 1981இல், நெல்லை சுந்தர்ராஜனிடம் உதவி இயக்குநராக சேர்ந்தார். அடுத்த பதினைந்து ஆண்டுகளுக்கு இந்த பணியைத் தொடர்ந்தார். அதே நேரத்தில் நடிகராக சில படங்களில் துணை வேடங்களில் தோன்றினார். அவை குறிப்பாக நெத்தியடி, ஜாடிக்கேத்த மூடி (1989) போன்றவை ஆகும். பின்னர் இவர் இயக்குநர் கே. சங்கரின் படங்களில் தொடர்ச்சியாக பணியாற்றினார். அதே நேரத்தில் தனது முதல் திரைக்கதைக்கு தயாரிப்பாளரைத் தேடினார். இதற்கிடையில், *குணா* மற்றும் *பாண்டியன்* படங்களுக்கு திருநெல்வேலி விநியோகஸ்தராகவும் இருந்தார்.  
பாரதி கண்ணன் 1996 இல் தனது முதல் படமாக *அருவா வேலு* படத்தை உருவாக்கினார். அவரது இந்தப் படைப்பு சராசரி விமர்சனங்களை பெற்றது. பின்னர் ஆர். பி. சௌத்ரி தயாரித்த நடுத்தர செலவில் தயாரிக்கபட்ட அதிரடி திரைப்படமான *திருநெல்வேலி* (2000) படத்தை இயக்கும் வாய்ப்பு இவருக்கு வழங்கப்பட்டது. இப்படத்தில் பிரபு முக்கியக் கதாபாத்திரத்தில் நடித்தார். ஆனால் இந்த படம் வணிக ரீதியாக தோல்வியடைந்தது. பின்னர் இவர் *ஸ்ரீ ராஜ ராஜேஸ்வரி* (2001), *ஸ்ரீ பன்னாரி அம்மான்* (2002) என்று தொடர்ச்சியாக இந்து பக்தித் திரைப்படங்களை இயக்கிநார். ஒரு விமர்சகர் பிந்தைய படங்களை "பயங்கரமானவை" என்று முத்திரை குத்தினார். மேலும் "படத்தின் இயக்குநர் பாமர மக்களுக்கான அத்தகைய படங்களை தயாரிப்பதில் நிபுணத்துவம் பெற்றவர். " என்றார்.  
2004 ஆம் ஆண்டில், இவர் *வயசு பசங்க* படத்தை இயக்கினார். இது விடலைப் பருவத்தினரின் கதையாகும். இப்படமானது எதிர்மறையான விமர்சனங்களைப் பெற்றது ஒரு விமர்சகர் "சில பக்திகளை இயக்கிய பிறகு, பாரதி கண்ணன் வேறு விஷயத்தில் முயற்சித்துள்ளார். ஆனால் இப்படத்தின் வழியாக புரிந்து கொள்வது என்னவென்றால், அவர் தனது சமூக-மத வகை படங்களை உருவாக்குவதே நல்லது " என்றார். பின்னர் இவர் லிவிங்ஸ்டன், விந்தியா ஆகியோர் நடித்த *காதல் காவியம்* என்ற திரைப்படத்தை உருவாக்கத் தொடங்கினார், ஆனால் பின்னர் படத்தின் பணிகள் நின்றன.  
இவர் மிகச் சமீபத்திய இயக்கிய *கரகாட்டக்காரி* கவனிக்கப்படாமல் போனது. பின்னர் பரதிகண்ணன் படங்களை இயக்குவதிலிருந்து ஒதுங்கி தொலைக்காட்சி தொடர்களில் குறிப்பாக *கோலங்கள்,* *ராஜகுமாரி* ஆகியவற்றில் துணை வேடங்களில் நடிக்கத் தொடங்கினார்.